Plaasaanvallers vrygespreek op moordklagSicelo Kwayimani en Mgonseni Silnelo in die Wes-Kaapse hooggereghof. Foto: ANA Regter Sakkie Maartens het Woensdag in die Wes-Kaapse hooggeregshof bevind daar is nie voldoende bewyse om Sicelo Kwayimani en Mgonseni Silnelo skuldig te bevind aan die moord op konst. Rozelle Witbooi (30) nie. “’n Skuldigbevinding aan moord kan nie geregverdig word nie en spesifieke feite in hierdie saak dui ook nie op strafbare manslag nie,” het Maartens gesê. Sithelo is egter wel skuldig bevind aan poging tot moord, terwyl Kwayimani op dieselfde aanklag vrygespreek is. Maartens het gesê terwyl een van die mans die skoot afgevuur het wat Witbooi doodgemaak het, kon die hof nie bevind wie die doodskoot afgevuur het nie. Maroela Media het vroeër berig Witbooi het in Februarie verlede jaar saam met ŉ ander polisiebeampte, ao. Jonathan Koopman, op ŉ gewapende rooftog by ŉ groenteplaas in Kraaifontein gereageer. Daar het hulle op Kwayimani en Silnelo afgekom. ŉ Stoeiery het ontstaan en Witbooi is doodgeskiet. Beide verdagtes is skuldig bevind aan roof met verswarende omstandighede wat verband hou met die rooftog op die plaas, maar is vrygespreek op ŉ aanklag van ontvoering wat verband hou met plaaswerkers wat in ŉ koelkamer op die plaas toegesluit is.